TIPH พุ่งแรง 19% ประเดิมร่างโฮลดิ้ง เปิดกว้างธุรกิจ ขยายลงทุนผลตอบแทนสูง
TIPH พุ่งแรง 19% รับประเดิมเทรดชื่อใหม่ หลังแปลงร่างเป็นโฮลดิ้ง แทน TIP ที่ขอเพิกถอน เปิดกว้างขยายธุรกิจนอกเหนือจากประกัน เดินหน้าไปหลายธุรกิจอย่างการลงทุนในธุรกิจกัญชง และกัญชา เป็นธุรกิจที่เป็นกระแสและกำลังเติบโต
7 ก.ย. 2564

ผู้สื่อข่าวรายงานว่า วันนี้ (7 ก.ค.2564) ราคาหุ้น บริษัท ทิพย กรุ๊ป โฮลดิ้งส์ จำกัด (มหาชน) หรือ TIPH ณ เวลา 11.06 น. อยู่ที่ระดับ 33.25 บาท บวกไป 5.25 บาท หรือขึ้นไป 18.75% โดยราคาทำจุดสูงสุด 34.25 บาท และราคาทำจุดต่ำสุดที่ 32.75 บาท ด้วยมูลค่าการซื้อขาย 297.79 ล้านบาท

โดย TIPH เข้าเทรดวันนี้เป็นวันแรก แทน เดิมที่ขอเพิกถอนออกจากตลาดไป ทั้งนี้นายเทิดศักดิ์ ทวีธีระธรรม รองกรรมการผู้อำนวยการ สายงานวิจัย บริษัทหลักทรัพย์เอเซีย พลัส หรือ ASPS คาดว่าหุ้นบริษัททิพย กรุ๊ป โฮลดิ้งส์ จำกัด (มหาชน) หรือ TIPH ที่เข้าซื้อขายวันนี้ (7 กันยายน 2564)  เป็นวันแรกจะได้รับความสนใจจากนักลงทุนเหมือนก่อนหน้านี้ ที่กลุ่มพฤกษา ได้ตั้งโฮลดิ้งส์ขึ้นมา ทำให้สามารถขยายการลงทุนในโรงพยาบาลวิมุต ซึ่งช่วยต่อยอดจากธุรกิจเดิมที่ลงทุนในอสังหาริมทรัพย์
ดังนั้น การการโฟกัสในธุรกิจของ TIPH อาจไม่จำเป็นต้องโฟกัสเฉพาะธุรกิจประกันเท่านั้น สมมุติบริษัทต้องการไปทำธุรกิจโลจิสก์ติกก็จะสามารถทำได้ ทั้งนี้คงต้องไปดูว่าการลงทุนของโฮลดิ้งส์ จะไปในทิศทางใด อาทิ การลงทุนในธุรกิจกัญชง และกัญชา เป็นธุรกิจที่เป็นกระแสและกำลังเติบโต เป็นต้น
ด้านนายวิทัย รัตนากร ผู้อำนวยการธนาคารออมสิน มั่นใจว่าทิพย กรุ๊ป โฮลดิ้งส์ จะสร้างผลตอบแทนในการลงทุนให้กับออมสินในระยะยาว หลังจากปรับธุรกิจเป็นโฮลดิ้งส์จะสามารถขยายการลงได้มากยิ่งขึ้น โดยการถือหุ้น TIP ที่ผ่านมาบริษัทสามารถเติบโตได้อย่างต่อเนื่องทุกปี ทั้งด้านของเงินปันผล และราคาหุ้นที่ปรับตัวเพิ่มขึ้น และภายหลังจากเปลี่ยนเป็น โฮลดิ้งส์ แล้วก็คาดว่าจะให้ผลตอบแทนที่ดีขึ้นกว่าเดิม ซึ่งธนาคารออมสินนับเป็นการลงทุนในระยะยาว  ดังนั้นราคาหุ้นที่ปรับเพิ่มขึ้นจึงไม่ได้บันทึกในงบกำไรขาดทุนของธนาคาร
ทั้งนี้ตลาดหลักทรัพย์แห่งประเทศไทย (ตลท.) รับหลักทรัพย์หุ้นสามัญ บริษัททิพย กรุ๊ป โฮลดิ้งส์ จำกัด (มหาชน) หรือ TIPH เป็นหลักทรัพย์จดทะเบียนใน SET กลุ่มธุรกิจการเงิน หมวดประกันภัยและประกันชีวิต เริ่มทำการซื้อขาย 7 ก.ย.64  ทั้งนี้ TIPH มีจำนวนหุ้นจดทะเบียนและชำระแล้วจำนวน  594,292,336 หุ้น ราคาพาร์ 1.00 บาท
ขณะที่ บมจ.ทิพยประกันภัย (TIP) ขอเพิกถอนโดยสมัครใจ ในวันที่ 7 ก.ย.64 ตามที่ TIP ได้จัดตั้ง บมจ. ทิพย กรุ๊ป โฮลดิ้งส์ (TIPH) เพื่อรองรับการปรับโครงสร้างการถือหุ้นของกิจการ และขอให้ ตลท.รับหุ้นสามัญของ TIPH เป็นหลักทรัพย์จดทะเบียนแทน
โดยอาศัยอำนาจตามความในมาตรา 171 (1) แห่งพระราชบัญญัติหลักทรัพย์และตลาดหลักทรัพย์ พ.ศ. 2535  คณะกรรมการตลาดหลักทรัพย์ฯ สั่งให้รับหุ้นสามัญของ TIPH เป็นหลักทรัพย์จดทะเบียนแทนหุ้นสามัญของ TIP มีผลตั้งแต่วันที่ 7 ก.ย.64 เป็นต้นไป
นอกจากนี้ตามหลักเกณฑ์ราคาสูงสุด-ต่ำสุด (Ceiling and Floor) สำหรับหลักทรัพย์จดทะเบียนเข้าใหม่ ตลท.กำหนดให้ราคาเสนอซื้อเสนอขายต่ำสุดไม่ต่ำกว่า 0.01 บาท และสูงสุดไม่เกิน 3 เท่าของราคาเสนอขายหุ้นต่อประชาชนครั้งแรก (ราคา IPO) แต่เนื่องจากหุ้นสามัญของ TIPH มาจากการแลกเปลี่ยนหุ้นสามัญของ TIP ตามแผนการปรับโครงสร้างของกิจการ โดยไม่มีการเสนอขายหุ้นต่อประชาชนทั่วไป
ดังนั้น ตลท.จึงกำหนดให้ใช้ราคาซื้อขายครั้งสุดท้ายของหลักทรัพย์ TIP เป็นราคาอ้างอิงแทนราคา IPO ในการคำนวณ Ceiling  and Floor สำหรับ TIPH
ส่วนนายสาวิน วงศ์รุ่งโรจน์กิจ ผู้อานวยการฝ่าย ฝ่ายบริหารสินทรัพย์และวางแผนทางการเงินองค์กร TIPH เปิดเผยว่า มูลค่าทางบัญชีของ TIPH ณ วันที่ 30 มิ.ย. อยู่ที่ 14.80 บาท/หุ้น P/E เพียง 7.56 เท่า มีส่วนของผู้ถือหุ้นเท่ากับ 8,880.34 ล้านบาท เพิ่มขึ้น 437.16 ล้านบาท หรือ เพิ่มขึ้น 5.18% จาก ณ สิ้นปี 2563 โดยมีสาเหตุหลักมาจากการเพิ่มขึ้นของกำไรจากผลการดาเนินงานของ บริษัทฯ
โดย ณ วันที่ 31 สิงหาคม 2564 รายชื่อผู้ถือหุ้นใหญ่ มีดังนี้ 1.บริษัท ปตท. จำกัด (มหาชน) ถือ 80,000,000 หุ้น คิดเป็น 13.46% 2.ธนาคารออมสิน ถือ 67,200,000 หุ้น คิดเป็น 11.31% 3.ธนาคารกรุงไทย จำกัด (มหาชน) ถือ 60,000,000 หุ้น คิดเป็น 10.10%  4. บริษัท กรุงไทยพานิชประกันภัย จำกัด (มหาชน) ถือ 59,920,400 หุ้น คิดเป็น 10.08% 5.กองทุนบำเหน็จบำนาญข้าราชการ ถือ 44,236,400 หุ้น คิดเป็น 7.44%
อย่างไรก็ดีผู้สื่อข่าวรายงานว่า ก่อนหน้านี้ TIPH ได้ทำคำเสนอซื้อหุ้น TIP จำนวน 600,000,000 แต่มีผู้แสดงเจตนาเสนอขายจำนวน594,282,336 ทำให้มีหุ้นคงเหลือ จำนวน  5,717,664 หุ้น
 
 
 